En 32-årig kvinde er fundet dræbt i en park i Herlev. Politiet afspærrede et større område.

En kvinde er blevet fundet dræbt i Herlev fredag aften. Det oplyser Københavns Vestegns Politi til TV 2.

- En 32-årig dansk kvinde er blevet fundet i Elverparken. Hun er fundet dræbt af knivstik, siger vagtchef Thomas Christensen til Ritzau.

Den 32-årige kvinde er blevet identificeret, eftersom hun havde id på sig. TV 2 erfarer, at kvinden var gravid.

Politiet modtog anmeldelsen klokken 19.20 fra ambulancefolk, som var fremme på stedet ved den livløse kvinde.

Et vidne fortæller til TV 2, at han fandt kvinden og forsøgte at give hende hjertemassage, samtidig med at han havde 112 i røret, der vejledte ham om, hvordan han skulle gøre.

Ved politiets ankomst til stedet blev kvinden erklæret død af en akutlæge.

Offeret var ude at gå tur med sin hund

Politiet har arbejdet på stedet siden da og fortsatte med at sikre sig tekniske spor.

Elverparken og et område omkring den er afspærret, mens politiet arbejder på gerningsstedet. Foto: Mathias Øgendahl

Indtil videre kan politiet ikke sige meget, fortæller efterforskningsleder Hans Christian Tonnesen til TV 2 på gerningsstedet:

- Vi kan ikke sige meget andet end, at det er en kvinde, der bor i nærheden. Hun har gået en tur med sin hund i parken, hvor hun har truffet en gerningsmand, siger han.

Politiet ved endnu ikke, om offeret og gerningsmanden kendte hinanden i forvejen.

Dødsårsagen er dog fastslået.

- Ja, det ved vi godt. Men det vil vi ikke komme nærmere ind på nu. Det er en sag mellem politiet og gerningsmanden, siger efterforskningslederen.

Politiet har været til stede siden anmeldelsen kom klokken 19.20. Foto: Mathias Øgendahl

Politiet er massivt til stede

Både parken og flere andre veje i nærheden blev afspærret af politiet, mens de tekniske undersøgelser var i gang.

Politiet var massivt til stede. Der var fem til syv politipatruljer og flere ambulancer på stedet foruden teknikere og politihunde, som søgte i området.

Derudover havde politiet også en evakueringsbus i nærheden, viser billeder fra stedet.

Foruden flere ambulancer på stedet, er der også ankommet en evakueringsbus. Foto: Local Eyes

Efterlyser vidner

Politiet efterlyser vidner, der kan have set noget mistænkeligt omkring gerningsstedet imellem klokken 18.50 og 19.20.

- Vi er interesseret i at høre fra folk, der måske har set nogen, som har været oppe at slås. Det kan også være, hvis folk har lagt mærke til en unormal opførsel, råb eller højlydte skænderier, siger vagtleder Thomas Christensen til Ritzau.

Han vil ikke kommentere, om politiet har mistænkte i sagen.

Flere steder er afspærret af politiet Foto: Local Eyes

Elverparken ligger i et beboelsesområde og nær en folkeskole.